Дэвід Манскі: Мы былі вельмі прыемна ўражаныя падчас візыту ў гістарычны музэй Ліды. Мы хацелі даведацца, ці ёсьць там фатаграфіі, рэчы, якія б маглі расказаць нам пра даваенную гісторыю гораду, пра тое, як там жылі габрэі. Я паказаў пару здымкаў, якія прывезла з сабой у Злучаныя Штаты мая сям’я. Экскурсаводка была настолькі ўсхваляваная, што спыніла экскурсію й адразу запрасіла нас да дырэктара. З кіраўніком дасьледчага аддзелу музэя мы размаўлялі каля дзьвюх гадзінаў! Ён расказаў нам шмат пра горад, пра даваеннае габрэйскае жыцьцё, а мы расказалі яму гісторыю сваёй сям’і й перадалі копіі фота, зробленых у Лідзе ў 1920-я і 1930-я гады. Ён быў у захапленьні, бо ніколі раней ня бачыў гэтых здымкаў.